Matteus 24:36,42 Die Here Jesus sê dat selfs die Seun nie weet wat die dag van Sy wederkoms is nie. Hierdie woorde van die Here Jesus het baie vrae opgeroep. Hoe is dit moontlik dat die Seun wat saam met die Vader en die Heilige Gees die enige ware God is, nie van die dag en uur weet nie?
As ons hierdie vraag vra, moet ons mooi bedink dat die Here Jesus, die Seun van God, hier na Sy menslike natuur praat. Dit bly so dat ons dit nie heeltemal begryp nie. Ons kan lank daaroor praat, maar as ons dit doen, is die kans groot dat ons nie meer die boodskap van Jesus se woorde raaksien nie. Ons hou ons dan besig met dinge wat bo ons vuurmaakplek gaan. As ons alles wil verstaan en dus as God wil wees, vervreem ons ons van die HERE. Ek moet nou dink aan die goue woorde wat ons in artikel 13 van die Nederlandse Geloofsbelydenis lees: “Ons wil ook nie verder as wat ons kan verstaan, nuuskierig ondersoek instel na die dinge wat Hy bo die vermoë van die menslike verstand doen nie; inteendeel, ons eerbiedig juis in alle nederigheid en in aanbidding die regverdige oordele van God wat vir ons verborge is. Ons is tevrede daarmee dat ons leerlinge van Christus is om slegs te leer ken wat Hy aan ons in Sy Woord openbaar, sonder om die grense daarvan te oorskry.”